Rooftog by Centurion MallFoto: @kelstamza op Twitter. Lt.kol. Khensani Magoai, woordvoerder van die polisie, sê vier mans het hulself Vrydagoggend as klante voorgedoen. Hy sê die mans het daarna die winkelbestuurder met ŉ vuurwapen aangehou en meer as R1 miljoen se iPhone-fone, skootrekenaars en tablette gebuit. Magoai sê die mans het met drie motors, ŉ wit Opel Corsa, ŉ swart Audi A4 en ŉ silwer Mazda van die toneel gevlug. Volgens Magoai het ŉ veiligheidswag by die sentrum die mans agterna probeer sit voor hulle op hom losgebrand het. Hy is egter nie beseer nie. Magoai sê niemand is nog in verband met die voorval in hegtenis geneem nie. Dit is die derde iStore-winkel wat die afgelope twee weke in Gauteng beroof is.‏ Die iStore in die Cresta-winkelsentrum is op 13 Augustus beroof en die iStore in die Glen-winkelsentrum is die volgende dag beroof. Magoai sê die polisie probeer vasstel of die rooftogte aan mekaar verbind kan word.